Odchovanec nitrianskeho futbalu patrí medzi opory mužstva, ktoré siaha na Európsku ligu. "Chceme sa udržať na štvrtom mieste, ktoré by nám pri úspechu Slovana v Slovenskom pohári zaručovalo vstupenku na medzinárodnú scénu," hovorí Tomáš o nitrianskej motivácii do posledných kôl. Povinné body proti Dunajskej Strede zariadil práve Kóňov presný zásah, ktorý bol ukážkou strelcovej pohotovosti aj prehľadu. "Gól to bol naozaj pekný, štyri kolá pred koncom súťaže už bolo aj načase, že vôbec prišiel," tešil sa šťastný strelec. "Streliť sme ich ale mohli a mali aj viac, lebo na konci sme sa potom pri nakopávaných loptách súpera zbytočne báli o výsledok. Hra bola dosť rozkúskovaná, ťažko sme sa dostávali do tempa, čo nám moc nevyhovuje," hovorí Tomáš ďalej. Dvadsaťšesťročný záložník sa po sezóne vracia späť do Prahy. Je hráčom Sparty, záujem o jeho služby má mať viacero českých klubov. Sám Kóňa ale tieto špekulácie odmieta, o lete sa zatiaľ baviť nechce.
Rák má asi natrhnutý sval
Futbalisti Nitry prišli o najlepšieho hráča. Či sa v tejto sezóne ešte Róbert Rák objaví na trávniku, ukážu dnešné vyšetrenia.
Tri kolá pred záverom súťaže si Nitra stráži štvrté miesto, z tohto pohľadu potešilo zakopnutie Ružomberka. Čo po sobote ale straší, je zranenie Róberta Ráka. S 18 gólmi najlepší strelec Nitry aj celej Corgoň ligy zápas s Dunajskou Stredou nedohral. "Pichlo ma v lýtku na pravej nohe, podľa prvých správ môže ísť o natrhnutý sval, múdrejší budeme po vyšetrení na magnetickej rezonancii," krúti Robo smutne hlavou. S tým, že by v tejto sezóne ešte nastúpil, veľmi nepočíta. Keď ho podpichneme otázkou, či mu zranenie nemôže prekaziť zahraničný angažmán, netají, že na žarty nemá náladu. "Zranenie prišlo v tej najnevhodnejšej chvíli, želám si len, aby bola tá pauza čo najkratšia," hovorí nitriansky kapitán ďalej, hroziaci sa pri pomyslení na odlúčenie od lopty na štyri až šesť týždňov.
Rákove zranenie si vyčítal jeho synček Sebastián, tatkovi sa to vraj stalo preto, lebo ho nevyvádzal na zápas. Foto: Števo Korman